KOMISIJOS SPRENDIMAS
2006 m. lapkričio 28 d.
iš dalies keičiantis Sprendimo 2005/393/EB nuostatas dėl ribojimų taikymo zonų, susijusių su mėlynojo liežuvio liga
(pranešta dokumentu Nr. C(2006) 5607)
(Tekstas svarbus EEE)
(2006/858/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. lapkričio 20 d. Tarybos direktyvą 2000/75/EB, nustatančią mėlynojo liežuvio ligos kontrolės ir likvidavimo reikalavimus (1), ypač į jos 8 straipsnio 3 dalį,
kadangi:
(1)
Direktyvoje 2000/75/EB nustatytos kontrolės taisyklės ir priemonės, skirtos kovoti su mėlynojo liežuvio liga Bendrijoje, taip pat apsaugos ir priežiūros zonos bei draudimas išvežti gyvūnus iš šių zonų.
(2)
2005 m. gegužės 23 d. Komisijos sprendime 2005/393/EB dėl apsaugos ir priežiūros zonų, susijusių su mėlynojo liežuvio liga, ir judėjimui iš tų zonų bei per tas zonas taikomų reikalavimų (2) numatyta nustatyti bendrąsias geografines sritis, kuriose valstybės narės turi nustatyti apsaugos ir priežiūros zonas (toliau - ribojimų taikymo zonos), susijusias su mėlynojo liežuvio liga.
(3)
2006 m. lapkričio 3 d. Portugalija pranešė Komisijai, kad 4 serotipo viruso paplitimas buvo nustatytas keliose E ribojimų taikymo zonos periferinėse srityse. Todėl minėtą zoną reikėtų išplėsti, atsižvelgiant į turimus duomenis apie užkrato pernešėjo daromą poveikį aplinkai ir dabartines meteorologines sąlygas.
(4)
2006 m. rugpjūčio mėn. viduryje ir rugsėjo mėn. pradžioje Belgijai, Vokietijai, Prancūzijai ir Nyderlandams paskelbus apie mėlynojo liežuvio ligos protrūkius, Komisija keletą kartų iš dalies keitė Sprendimo 2005/393/EB nuostatas dėl atitinkamos ribojimų taikymo zonos nustatymo.
(5)
2006 m. lapkričio 6 d. Vokietija pranešė Komisijai apie naujus mėlynojo liežuvio ligos protrūkius Šiaurės Reino-Vestfalijos, Reino krašto-Pfalco ir Žemutinės Saksonijos federalinėse žemėse. Atsižvelgiant į šiuos duomenis, tikslinga iš dalies pakeisti nustatytą ribojimų taikymo zoną Vokietijoje ir Prancūzijoje.
(6)
2006 m. lapkričio 6 d. Italija taip pat pranešė Komisijai, kad 1 serotipo viruso paplitimas pirmą kartą nustatytas Sardinijos regiono Kaljario (Cagliari) provincijoje, jau priklausančioje C ribojimų taikymo zonai. Todėl atsižvelgiant į šią informaciją reikėtų nustatyti naują ribojimų taikymo zoną, apimančią užkrėstą teritoriją.
(7)
Todėl reikėtų atitinkamai iš dalies pakeisti Sprendimą 2005/393/EB.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2005/393/EB I priedas iš dalies keičiamas pagal šio sprendimo priedą.
2 straipsnis
Šis sprendimas skirtas valstybėms narėms.
Priimta Briuselyje, 2006 m. lapkričio 28 d.